Twee beamptes van bende-eenheid self vasFoto: SAPD Speurders van Kaapstad se bende-eenheid het twee van hul eie beamptes in hegtenis geneem. Kapt. FC van Wyk, woordvoerder van die polisie, het gesê die twee beamptes is in hegtenis geneem ná ŉ ondersoek oor beweerde diefstal nadat die polisie se bende-eenheid ŉ klopjag in Mitchells Plain uitgevoer het. Twee konstabels, ŉ 35-jarige man en 38-jarige vrou, is in hegtenis geneem en word daarvan beskuldig dat hulle geld gesteel het by ŉ huis in Peugeotstraat in Beacon Valley toe die eenheid op 29 November die huis deursoek het. Foto: SAPD Die klaer het ná die soektog besef daar is geld uit sy kluis gevat en ŉ saak by die polisie aanhangig gemaak. “Daar word ook beweer die beamptes het die klaer op 2 Desember genader en hom versoek om die saak terug te trek in ruil vir die gesteelde geld.” Volgens Van Wyk sal die twee beamptes in aanhouding bly tot hul Vrydag in die Mitchells Plain-landdroshof op aanklag van diefstal sal verskyn. Lt.genl. Khombinkosi Jula, provinsiale polisiekommissaris, het gesê die polisie sal nie toelaat dat daar korrupsie deursyfer in die eenheid nie. “Geen polisiebeampte is bo die wet verhewe nie en ons sal geensins toelaat dat enige lede ŉ misdaad pleeg en daarmee wegkom nie.”